Diari Oficial de la Generalitat Valenciana


Sumari del DOGV 4766, del 02-06-2004 (2004/5468)

ORDE de 8 d'abril de 2004, de la Conselleria de Cultura, Educació i Esport, per la qual es convoquen subvencions per a l'organització d'activitats per a la formació en l'àmbit de l'activitat física i de l'esport durant l'any 2004.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4766

Data del DOGV
:   02-06-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/5468


Data del document
:   08-04-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * esport professional
    * assignació per estudis
    * suport econòmic
    * organització esportiva
    * alumne
    * ajuda pública

ORDE de 8 d'abril de 2004, de la Conselleria de Cultura, Educació i Esport, per la qual es convoquen subvencions per a l'organització d'activitats per a la formació en l'àmbit de l'activitat física i de l'esport durant l'any 2004. [2004/5468]
  
La Llei 4/1993, de 20 de desembre, de la Generalitat, de l'Esport de la Comunitat Valenciana, en l'article 3 apartat l) establix com una de les línies generals d'actuació de la Generalitat Valenciana la formació i actualització del personal tècnic i la regulació de les titulacions esportives.
  
La dita Llei de l'Esport de la Comunitat Valenciana establix, en l'article 20, que les federacions esportives col·laboraran amb la Generalitat Valenciana en la formació de tècnics esportius i realitzaran amb esta les programacions oportunes.
  
En virtut d'això, i fent ús de les competències en matèria d'esport assignades pel Decret 7/2003 de 21 de juny (DOGV núm. 4.528 de 23/06/2003), del president de la Generalitat Valenciana a la Conselleria de Cultura, Educació i Esport, i d'acord amb el que establix l'article 35 de la Llei 5/1983, de 30 de desembre de Govern Valencià, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana
  
ORDENE
  
Primer. Objecte
  
L'objecte de la present orde és convocar subvencions per a entitats que organitzen activitats formatives a la Comunitat Valenciana, dins de l'àmbit de l'activitat física i de l'esport, al llarg de l'any 2004.
  
Segon. Modalitats de subvencions
  
Les ajudes que es convoquen i regulen per la present orde podran ser d'alguna de les modalitats següents:
  
- Ajudes per a federacions esportives de la Comunitat Valenciana que organitzen cursos dirigits a titular tècnics esportius o diplomar entrenadors esportius en les diferents modalitats esportives, a les quals es referixen específicament les bases recollides en l'annex I.
  
- Ajudes per a entitats que organitzen activitats de formació de postgrau i formació permanent en l'àmbit de l'activitat física i de l'esport amb caràcter extraordinari, com ara màsters, congressos, jornades, etc., a la Comunitat Valenciana, a les quals es referixen de manera específica les bases recollides en l'annex II.
  
Tercer. Import màxim
  
L'import global màxim destinat a atendre les subvencions a què es referix esta orde serà 52.600 euros, a càrrec de l'aplicació pressupostària 23.83.39.010,10 dels pressupostos de la Generalitat Valenciana per al 2004, de les quals seran:
  
- 22.000 euros a càrrec de la línia T2793000.
  
- 30.600 euros a càrrec de la línia T2794000.
  
Quart
  
S'establirà una prelació entre les sol·licituds presentades per mitjà de la seua comparació atenent els criteris de valoració fixats en les bases que figuren com a annexos I, i II, adjudicant només aquelles que hagen obtingut major valoració fins a l'esgotament del crèdit pressupostari consignat a l'efecte.
  
Quint
  
Aprovar les bases per què es regirà la present convocatòria i que s'arrepleguen en els annexos I, II i III.
  
DISPOSICIONS FINALS
  
Primera
  
Es delega en el secretari autonòmic d'Esport la facultat de concedir o denegar estes subvencions, i se l'autoritza a dictar les resolucions i instruccions necessàries per al desenrotllament i l'execució de l'orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició, excepte les administracions públiques, o plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos, a comptar des de l'endemà de la seua publicació.
  
València, 8 d'abril del 2004
  
El conseller de Cultura, Educació i Esport
  
ESTEBAN GONZÁLEZ PONS
  
ANNEX I
  
Bases per què es regula la concessió de subvencions per a l'organització de cursos de formació conduents a titular i diplomar tècnics i entrenadors en les distintes modalitats esportives.
  
1. Beneficiaris
  
Podran ser beneficiaris de les ajudes recollides en este annex les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana.
  
2. Objecte i aplicació de les ajudes
  
2.1. Les subvencions podran sol·licitar-se per a cobrir parcialment els gastos que es generen en l'exercici 2004, per l'organització de cursos de formació conduents a titular i diplomar tècnics i entrenadors en les seues corresponents modalitats esportives, i en algun dels tipus següents:
  
a) Cursos d'entrenadors per a una única modalitat esportiva.
  
b) Cursos d'entrenadors de programació conjunta amb una altra o unes altres federacions esportives, reservant en el bloc comú d'estes ensenyances almenys 25 places per a alumnes d'estes, comptant per a esta admissió amb el vistiplau de la Secretaria Autonòmica d'Esport.
  
2.2. Els gastos a què es podran destinar les subvencions seran:
  
- Honoraris del professorat.
  
- Gastos de material didàctic
  
- Gastos d'organització i gestió de l'activitat (màxim el 10% del balanç final de l'activitat).
  
3. Requisits
  
3.1. Podran sol·licitar les ajudes les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana, que programen cursos de tècnics esportius i entrenadors durant el 2004, i que tinguen el seu inici amb anterioritat al dia 15 d'octubre d'este.
  
3.2. Els cursos s'adaptaran en la seua programació i requisits al que establix la disposició transitòria primera del Reial Decret 1913/1997, de 19 de desembre (BOE núm. 20 de 23 de gener de 1998), i en l'Orde ECD/3310/2002 de 16 de desembre (BOE núm. 312 de 30 de desembre del 2002), i hauran d'haver obtingut o estar en condició d'obtindre l'autorització administrativa a què es referix l'apartat vint-i-tres, de la dita orde de 16 de desembre del 2002, i la resta de normativa aplicable.
  
3.3. De manera excepcional i en relació amb el que establix el punt anterior, les federacions amb modalitats esportives autòctones podran sol·licitar subvencions a l'empara de la present orde per als cursos d'entrenadors que programen, sempre que seguisquen els requisits establits en la normativa especificada en el punt anterior.
  
3.4. En el cas que la federació sol·licitant tinga programat el bloc comú conjunt amb una altra federació esportiva, haurà de fer constar esta circumstància.
  
4. Import global màxim i línia de subvenció que les finança
  
4.1. L'import global màxim de les ajudes a què es referixen les bases arreplegades en el present annex I, serà de 30.600,00 e a càrrec de l'aplicació pressupostària 13.62.78.168.26, codi línia T2794000, dels pressupostos de la Generalitat Valenciana per al 2004.
  
4.2. Per l'organització de cada curs de formació a què es referix la base 2.1.a es podrà percebre una ajuda per curs d'un mínim de 600 euros. Els cursos de programació conjunta a què es referix la base 2.1.b podran rebre una subvenció mínima de 1.200 euros. En qualsevol cas, per la totalitat de cursos que organitze cada entitat beneficiària podrà rebre fins a un import màxim de 6.000 euros.
  
4.3. La subvenció en cap cas podrà ser d'una quantia tal que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
5. Sol·licituds i documentació
  
5.1. Les sol·licituds es realitzaran per mitjà d'instància dirigida al conseller de Cultura, Educació i Esport, segons model normalitzat que figura com a annex I B a la present orde i que es trobarà a disposició dels interessats en les seccions d'Esports de les Direccions Territorials de Cultura, Educació i Esport.
  
5.2. L'imprés normalitzat de sol·licitud, degudament omplit, anirà acompanyat de la següent informació i documentació:
  
5.2.1. Còpia del projecte de l'activitat autoritzat o presentat per a la seua autorització per la Secretaria Autonòmica d'Esport, en compliment del que s'indica en la base 3.2.
  
5.2.2. Pressupost de l'activitat, ingressos i gastos totals del curs, especificant a més aquells que es produïsquen exclusivament en l'exercici econòmic corrent, incloent-hi totes les ajudes concedides i/o sol·licitades, així com les aportacions tècniques i materials que realitza cada una, concretant en qualsevol cas el concepte a què es destina la subvenció sol·licitada.
  
5.2.3. Dades relatives al nombre de llicències d'esportistes i tècnics per nivell de formació i per províncies, nombre d'entitats i nombre d'equips per províncies. Estes dades s'aportaran relatives a la seua modalitat, i si és procedent especialitat esportiva corresponent, i per a la temporada en curs.
  
5.2.4. En el cas que la federació sol·licitant tinga programat el bloc comú conjunt amb una altra federació esportiva, haurà de fer constar esta circumstància, aportant a més escrit de les altres federacions col·laboradores.
  
5.3. A més de la documentació ressenyada en la base anterior, les sol·licituds hauran d'acompanyar-se de la documentació que s'indica en la base 1 de l'annex III.
  
6. Valoració de les sol·licituds.
  
6.1. La valoració de les sol·licituds, amb la distribució del global de les subvencions a concedir, s'efectuarà atenent els criteris següents:
  
6.1.1. La realització del bloc específic es valorarà fins a un 30% del total.
  
6.1.2. La realització del bloc comú amb la col·laboració amb altres federacions, segons el que establix l'apartat 3.4. junt amb el nombre total d'alumnes resultant es valorarà fins a un 30% del total.
  
6.1.3. El major nivell de la titulació impartida, el nombre d'hores lectives, la necessitat d'utilització d'instal·lacions específiques singulars i la necessitat de desplaçament a estes es valorarà fins a un 20% del total.
  
6.1.4. La major demanda de formació de tècnics esportius per al nivell i modalitat o especialitat esportiva de l'activitat per a la qual se sol·licita subvenció, valorant la relació entre el nombre de llicències d'esportistes, nombre d'entitats i equips federats i llicències de tècnics de cada nivell es valorarà fins a un 10% del total.
  
6.1.5. L'experiència de l'entitat en l'organització d'activitats de semblant naturalesa, l'efectiu aprofitament de subvencions concedides a l'efecte en les convocatòries corresponents als dos exercicis anteriors i l'equilibri i ordenació del pressupost d'ingressos i gastos, aportació d'altres entitats o patrocinadors, etc., es valorarà fins a un 10% del total.
  
ANNEX II
  
Bases per què es regula la concessió de subvencions per a l'organització d'activitats de formació permanent de tècnics i professionals de l'activitat física i de l'esport a la Comunitat Valenciana
  
1. Beneficiaris
  
Podran sol·licitar estes ajudes les universitats, federacions esportives, ens locals o ajuntaments de la Comunitat Valenciana, i altres entitats sense ànim de lucre de la Comunitat Valenciana.
  
2. Objecte i aplicació de les ajudes
  
Les subvencions podran sol·licitar-se per a cobrir parcialment els gastos per l'organització i realització, d'activitats de formació permanent de tècnics i professionals de l'activitat física i l'esport, sempre que s'enquadren en les àrees d'interés prioritari per a la Secretaria Autonòmica d'Esport de la Conselleria de Cultura, Educació i Esport a què es referix l'apartat següent.
  
3. Requisits
  
3.1. Es consideren àrees d'interés prioritari per a les ajudes a què es referix el present annex II les següents:
  
- Àrea de rendiment esportiu. Atés dins d'esta les referents als àmbits propis de l'entrenament en una o diverses modalitats esportives reconegudes oficialment i a aquelles ciències auxiliars relacionades com la medicina, fisiologia o la biomecànica i altres que puguen considerar-se com a tals.
  
- Àrea de la gestió esportiva. Atés dins d'esta les dirigides a la gestió i direcció d'entitats, programes o instal·lacions esportius.
  
3.2. S'entendran dins de la present orde les activitats de formació de postgrau, màster universitari, etc., que convoquen les universitats de la Comunitat Valenciana, sempre que es programen amb una càrrega lectiva superior als 4 crèdits.
  
3.3. Queden expressament fora de l'àmbit de les subvencions previstes en el present annex II les activitats següents:
  
- Cursos que comporten l'obtenció de títol acadèmic, incloent-hi aquells seminaris o activitats que formen part del pla d'estudis d'estos.
  
- Cursos específics de formació del professorat, o cursos i programes de formació esportiva ordinaris que programen periòdicament universitats i altres entitats docents.
  
- Cursos destinats a titular o obtindre diplomes de capacitació referits a modalitats esportives de:
  
Instructors, monitors, experts, especialistes, o altres capacitacions, que puguen convocar distintes entitats.
  
Entrenadors i tècnics esportius que organitzen les federacions esportives a què es referix específicament l'annex I de la present orde.
  
3.4. Les entitats que desenrotllen més de dos activitats hauran d'unificar-les en una sola sol·licitud, el conjunt de les quals serà tractat als efectes de subvenció com un programa d'activitats, i l'ajuda econòmica que corresponga es resoldrà a favor del conjunt d'estes.
  
4. Import global màxim i línia de subvenció que les finança
  
4.1. L'import global màxim de les ajudes a què es referixen les bases recollides en el present annex, serà de 22.000 euros, a càrrec de l'aplicació pressupostària 75.70.02.605,10, línia codi T2793000, dels pressupostos de la Generalitat Valenciana per al 2004.
  
4.2. L'import de la subvenció en cap cas podrà ser d'una quantia tal que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
5. Sol·licituds i documentació
  
5.1. Les sol·licituds es realitzaran per mitjà d'instància dirigida al conseller de Cultura, Educació i Esport, segons el model normalitzat que figura com a annex II B a la present orde i que es trobarà a disposició dels interessats en les Seccions d'Esports de les Direccions Territorials de Cultura, Educació i Esport.
  
5.2. L'imprés normalitzat de sol·licitud, degudament omplit, anirà acompanyat de la següent informació i documentació:
  
5.2.1. Projecte de l'activitat, especificant en tot cas:
  
Nombre de places convocades.
  
Currículum de l'activitat, amb hores lectives per matèries i blocs
  
Programa amb dates, horaris, instal·lacions i localitats de celebració.
  
Dades d'identificació del director/a del curs i quadre de professors.
  
5.2.2. Pressupost de l'activitat, ingressos i gastos totals del curs, especificant, a més, aquells que es produïsquen exclusivament en l'exercici econòmic corrent; especificant també altres institucions o entitats col·laboradores i detallant aportacions econòmiques; incloent-hi totes les ajudes concedides i/o sol·licitades i concretant el concepte a què es destina la subvenció sol·licitada.
  
5.2.3. Les entitats privades hauran d'acreditar la seua existència presentant còpia compulsada dels seus estatuts i un certificat que acredite la representació de la persona firmant de la sol·licitud.
  
5.3. A més de la documentació ressenyada en la base anterior, les sol·licituds hauran d'acompanyar-se de la documentació que s'indica en la base 1 de l'annex III.
  
6. Valoració de les sol·licituds.
  
6.1. La valoració de les sol·licituds amb la distribució del global de les subvencions a concedir s'efectuarà atenent els criteris següents:
  
6.1.1. El nombre d'hores lectives i la relació entre este i el preu. El volum del gasto total junt amb el nombre de participants i la proporció mitjana entre ells, i l'aportació d'altres entitats o patrocinadors, es valorarà fins a un 50% del total.
  
6.1.2. L'experiència general docent de l'entitat organitzadora i l'experiència específica en activitats formatives semblants a la proposada es valorarà fins a un 10% del total.
  
6.1.3. El major àmbit de l'activitat programada (autonòmic, nacional o internacional) i el quadre de professionals que participen en esta es valorarà fins al 20% del total.
  
6.1.4. Les places gratuïtes o beques, junt amb altres millores oferides i consideracions de la Comissió Avaluadora, es valorarà fins a un 20% del total.
  
ANNEX III
  
Bases comunes d'aplicació a les sol·licituds de subvencions recollides en els annexos I i II de la present orde.
  
1. Documentació. A més de la informació i documentació assenyalada en la base 5 dels annexos I i II, les sol·licituds hauran d'acompanyar-se de la documentació següent:
  
1.1 Fitxa de manteniment de tercers (dades bancàries) segons l'imprés normalitzat que es podrà retirar en les seccions d'esports de les direccions territorials de Cultura, Educació i Esport.
  
1.2. Documentació acreditativa de trobar-se al corrent de les seues obligacions tributàries i davant de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia, Hisenda i Ocupació (DOGV núm. 2775 de 21-06-96). Excepte els casos exonerats per l'article 3 de l'orde mencionada, entre altres, subvencions lliurades a favor d'entitats locals o totes aquelles que en conjunt no superen la quantia de 1.803,04 euros per concepte i any.
  
Per a la formalització el beneficiari podrà:
  
- Autoritzar expressament la Conselleria de Cultura, Educació i Esport a demanar, davant dels òrgans competents, les dades que especifiquen que està al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat F de la sol·licitud.
  
- En el supòsit de no-autorització, el beneficiari haurà de presentar certificat del seu compliment, excepte en el cas 1.3 del present annex.
  
1.3 No serà necessària la presentació de la documentació requerida en els anteriors apartats 1.1 i 1.2, quan ja s'hagen presentat en original, dins del mateix exercici econòmic, davant de la Secretaria Autonòmica d'Esport, en compliment d'esta o semblant convocatòria de subvencions; en este cas s'haurà d'indicar en quina convocatòria de sol·licitud d'ajudes ha sigut presentada la referida documentació, i presentar fotocòpies d'esta.
  
1.4 La Secretaria Autonòmica d'Esport podrà demanar qualsevol altra documentació que considere necessària per al millor coneixement i comprensió de l'aplicació de la subvenció.
  
1.5. Les sol·licituds es presentaran en el Registre General de la Conselleria de Cultura, Educació i Esport, en el Registre Auxiliar de la Secretaria Autonòmica d'Esport, o en els registres de les direccions territorials de Cultura, Educació i Esport, les seccions d'esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
1.6. El termini de presentació finalitzarà el 24 de juny del 2004.
  
1.7. Les activitats formatives hauran de realitzar-se almenys parcialment i haver generat els gastos objecte de sol·licitud durant l'any 2004 i abans del final del termini de presentació de les justificacions. Les activitats la celebració de les quals abrace més d'un any, només podran rebre la subvenció proporcional a la part del gasto de l'exercici econòmic que corresponga. Les entitats beneficiàries quedaran obligades a indicar el moment en què es preveja la seua realització.
  
1.8. L'admissió a tràmit d'una sol·licitud de subvenció no generarà cap compromís de concessió d'aquella.
  
1.9. Quan la sol·licitud no reunisca els requisits o falte algun document complementari dels que en cada cas s'exigisquen, es requerirà els interessats perquè ho esmenen en el termini de deu dies, i se'ls indicarà que, si no ho fan així, es considerarà que han desistit de la seua petició, després de la resolució dictada pel secretari autonòmic d'Esport.
  
2. Comissió d'avaluació i resolució del procediment
  
2.1. Per a l'estudi i la valoració de les sol·licituds presentades, es constituirà una comissió tècnica d'avaluació formada per cinc membres designats pel secretari autonòmic d'Esport. La comissió tècnica d'avaluació podrà assessorar-se d'experts i professionals, en cas de considerar-se convenient.
  
2.2. La comissió tècnica d'avaluació elevarà proposta de concessió o denegació de subvenció al secretari autonòmic d'Esport, qui resoldrà, per delegació del conseller de Cultura, Educació i Esport, en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no es dicte resolució expressa en el termini de tres mesos des de la finalització del termini de presentació d'instàncies, s'entendran denegades.
  
2.3. La Secretaria Autonòmica d'Esport notificarà als interessats la resolució de concessió o denegació de les sol·licituds presentades, exposant-se també públicament en els taulers d'anuncis de les seccions d'esports de les direccions territorials de Cultura, Educació i Esport d'Alacant, Castelló i València.
  
3. Obligacions dels beneficiaris
  
3.1. Mantindre's en la situació que legitima la seua concessió.
  
3.2. Acreditar el compliment dels requisits i condicions que determinen la concessió o el gaudi de l'ajuda.
  
3.3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
3.4. Comunicar a la Conselleria de Cultura, Educació i Esport l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
3.5. Incloure convenientment, en el material que es remeta o elabore amb motiu de la realització de l'activitat la col·laboració de la Generalitat Valenciana, segons model que haurà de sol·licitar-se en la Secretaria Autonòmica d'Esport.
  
3.6. Desenrotllar el curs per al qual s'haja concedit la subvenció mantenint les condicions d'este, i sol·licitant autorització de qualsevol modificació que, en funció de les circumstàncies, calga adoptar.
  
4. Modificació de la resolució de concessió
  
4.1. L'import de la subvenció concedida en cap cas podrà ser d'una quantia tal que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
4.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
5. Responsabilitats
  
La Generalitat Valenciana no assumix cap responsabilitat sobre possibles danys i perjuís en què puguen incórrer les institucions o entitats organitzadores, o membres del seu equip durant la realització de l'activitat subvencionada, en la seu en què es desenvolupen o respecte a tercers.
  
6. Procediment de pagament, termini i forma de justificació
  
6.1. El pagament es realitzarà d'una sola vegada quan s'haja justificat degudament l'activitat objecte de subvenció.
  
6.2. Les justificacions hauran de presentar-se abans del 30 de juliol del 2004 per a les activitats celebrades amb anterioritat a eixa data, i del 15 de novembre del 2004 per a la resta d'activitats subvencionades, llevat que prorrogue estos terminis la resolució de concessió de subvencions.
  
6.3. Per al cobrament de la subvenció, els beneficiaris hauran de presentar la documentació següent:
  
- Certificat que reculla el resum de gastos.
  
- Certificat de gastos i compte justificatiu, segons el model que figura com a annex IV d'esta orde, acreditatiu de la deguda aplicació de l'import de la subvenció a les activitats per a les quals va sol·licitar l'ajuda econòmica, acompanyat dels documents que abonen els gastos efectuats, en original i còpia. Una vegada comprovats els documents, es tornaran a les entitats els originals per a la seua custòdia. Els justificants del compte justificatiu hauran de complir els requisits formals legalment establits.
  
6.4. No es podran aplicar als fons procedents de la subvenció els gastos ocasionats per:
  
Adquisició d'immobilitzat
  
Adquisició de béns destinats a la venda.
  
Aportacions a sistemes complementaris de pensions.
  
Multes i recàrrecs per pròrroga o constrenyiment imposat per qualsevol administració pública.
  
Els bitllets emesos i no utilitzats.
  
Gastos extres d'hotel.
  
Indemnitzacions per raó de servici que superen les quanties màximes establides per la Generalitat Valenciana per al seu personal.
  
Gastos sumptuaris.
  
Gastos socials (primes per assegurança de vida, etc.) excepte la quota a la Seguretat Social i la resta de cotitzacions socials.
  
Indemnitzacions per acomiadament.
  
Bestretes reintegrables.
  
Gastos d'altres exercicis (els ocasionats en anys diferents del de l'aplicació de la subvenció).
  
6.5. Respecte de l'Impost sobre el Valor Afegit (IVA), caldrà ajustar-se al que es disposa a continuació:
  
Si l'entitat beneficiària només realitza operacions declarades exemptes per l'Agència Tributària, es podrà justificar íntegrament a càrrec de la subvenció concedida, l'IVA suportat.
  
Si l'entitat beneficiària realitza operacions no declarades exemptes per l'Agència Tributària, només podrà justificar, a càrrec de la subvenció concedida, l'IVA suportat no deduïble per aplicació del percentatge de prorrata que se li aplique.
  
7. Reintegrament de les subvencions
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit recollit en la base 4.1, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat realitzada.
  
8. Base final
  
En allò que no preveu esta orde, els beneficiaris se sotmetran al que establixen la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici que es tracte.
  
Tot això sense perjuí del règim d'infraccions i sancions previst en el títol VI del Text Refós de la Llei d'Hisenda Pública de la Generalitat Valenciana.